
CUM AU AJUNS BUCURESTII 
CAPITALA ȚĂRII? 


Cum se naște o capitală. Bucureştii, fosta capitală a principa- 
tului Țării Românești, care a devenit prin Unirea dela 1859, apoi 
prin Unirea cea mare, capitala întregii Românii, este centrul cel 
mai populat al țării gi aceasta nu numai [ca o creatiune artificială 
a centralizării politicie, ci si din motive economice. Dacă acest 
oras nu este în centrul geografic al ţării, rămâne însă în centrul 
economic, aproape de valea Prahovei, cu izvoarele de petrol şi 
de câmpia Dunării, cu cerealele, nu departe de acest fluviu, arteră 
comercială de transport, esenţială pentru noi. De aceea, orașul 
acesta este cel mai populat și, pe lângă aceasta, cel mai românesc 
dintre marile oraşe ale țării. Proiectul, mult discutat în timpul 
din urmă, de a se schimba capitala ţării ar fi în aceste conditiuini 
nefiresc. O capitală nu se mută, nu trebue mutată, printr'o ho- 
tárire administrativă, înainte ca sá se tie seamă de complexul de 
influențe economice și demografice, care fac sá se adune întrun 
anume loc populația mai numeroasă, atrăgând după dânsa si 
autoritatea centrală. 

Capitalele, de obicei, sunt alese din motive economice, în 
primul rând, sau strategice, acolo unde se încrucișează drumurile 
de negot, unde e centrul regiunilor de producție si se adună în 
chip natural populaţia, sau în centre bine apărate, de unde se 
poate supraveghia tara. Astfel, Parisul este un nod de comunicații 
fluviale, aşezat spre centrul bogățiilor naturale ale Galiei (agri- 
cultură și vii), Belgradul este un punct strategic, pe o înălțime 
ce domină vărsarea Savei în Dunăre, dar, în același timp, un centru 
al comunicaţiilor fluviale, așezat în apropiere de regiunea minieră 

dela Avala, exploatată încă din Evul Mediu. In sfârşit, se ştie că 
Petersburgul a fost clădit de Petre cel Mare pe Neva, pentrucă 
era «o fereastră spre Occident » cu ieșirea spre Marea Baltică. 

Sunt şi capitale nefiresti, care datează însă din epoca poli- 
tică rationalistá contemporană. Washington, capitala Statelor- 
Unite, este o creaţie artificială, un oraş de importanță secundară 
față de New-York sau Chicago; dar nu trebue să uităm că Statele- 
Unite sunt un stat federativ, în care viața provincială joacă un 
rol politic precumpănitor si autoritatea centrală e de mai mică 
importanță. De asemenea, Roma a fost aleasă, dela 1870, drept 
capitală a noului regat al Italiei, din cauza amintirilor istorice, 
deşi orașele din regiunile bogate agricole și industriale din Nord, 
în special Milanul, erau mai potrivite. Abia în zilele noastre, cu 
orientarea mediteraneană a Italiei și cu expansiunea ei colonială, 
centrul de greutate al peninsulei s'a mutat din Nord spre Sud și 
Roma a devenit cel mai important oraș al Italiei. 

Capitala noastră a fost, așa dar, moștenită dela statul mai mic 
Tara Românească, care a intrat în compunerea României de azi. 
Se pune întrebarea: de ce au ajuns Bucureștii capitala Țării Ro-. 
mánesti, într'o vreme în care bogăţiile petrolifere nu erau încă 
exploatate și Dunărea nu avea aceeași importanță pentru comerțul 
internațional ? Intrebarea este legitimă, și istoria, care nu este o 
simplă înșirare de anecdote, ci poate lămuri prin trecut cauzele 
care au adus la stările de azi, poate răspunde. Schimbarea capi- 
talelor Țării Românești, Curtea-de-Arges, Câmpu-Lung, Tár- 
goviște, București, arată oscilări importante şi trebue să aflăm 
care a fost, în cele din urmă, necesitatea organicăa Statului no- 
stru, pentru ca aici, și nu în altă parte, să străjuiască peste țară 
scaunul domniei. j 

Vechile capitale ale Tari Românești. 'Lrebue să spunem mai 
întâi că erau în Evul-Mediu, în Europa, regiuni fără capitale. Stă- 
pânitorul se muta dela un loc la altul cu dregătorii săi, după nevoi, 
împărțind dreptatea si luând măsuri întrun loc, plecând apoi 
mai departe, intro călătorie continuă. Existența unei capitale 
înseamnă maturitate politică: o organizație administrativă cen- 
trală, bine alcătuită, cu organe locale, în legătură cu centrul, si 
de asemenea, organizații judecătorești de încredere, cu o instanță 
supremă, care nu se mută dela un loc la altul. 

Am avut noi Românii această maturitate, această organizație 
înaintată în scara societăților omenești, sau au fost vechile noastre 
principate státulete patriarhale, în care domnii trebuiau să-şi 
vadă mereu oblăduiții, cutreeránd prin toată tara, ca să-i tie în 
supunere? 

Din, cercetarea hrisoavelor, acte de proprietate date de domnii 
noştri, se vede că, din când în când, ei se deplasau cu dregătorii 
în anume orașe, unde erau «curți domnești», în Moldova, dela 
Suceava si Iaşi la Piatra, Vaslui, Bârlad, în Țara Românească, 
dela Târgovişte şi București la Gherghița si Râmnicul-Vâlcea. 
Aceste deplasări au făcut pe unii istorici să conchidă că noi n'am 
avut capitale stabile, că domnii noștri, întocmai ca regii patriar- 
hali, se mutau din loc în loc. Nu s'a observat însă că dintre curțile 
domnești, una singură era adevăratul «scaun » al domniei, că 
deplasările domnului erau firești, dar de scurtă durată, de obicei 
la anume perioade ale anului. Noi am avut concepția unei capi- 
tale din cele mai vechi timpuri. 

In adevăr, la sfârşitul hrisoavelor domnești, atunci când aceste 
hrisoave erau date în capitală, încă din veacul al XIV-lea găsim 
mențiunea «cetatea de scaun», termen însoțit câteodată si de 
adjective: 4 în minunata și strălucita cetate de scaun». l 

Aceste mențiuni lipseau totdeauna, când domnul dădea un 
act din Pitești, Gherghița sau Râmnic. Era deci o capitală a țării, 
care rămânea centrul Statului, fără legătură cu deplasările per- 
sonale ale domnului, ceea ce indică, încă dela începuturile noa- 
stre, o viață de stat așezată şi bine orînduită, o treaptă mai înaltă 
a organizației politice. 

Cea mai veche capitală a "Țării Românești a fost la Argeș 
(Curtea de-Arges, cum i s'a zis mai târziu); acolo a stat Basarab 
Întemeietorul, întracolo, spre «castrum Argis» zice cronica un- 
gurească, l-a urmărit oastea regelui Carol Robert si desigur şi 
înaintaşii lui Basarab, de pe la 1250 (Seneslav si Tihomir), tot 
acolo au stat. Era, la început, centrul unui mic voievodat, care 
nu cuprindea decât o parte a țării de sub munti, județele Argeş 
şi Muscel, şi care a devenit mai târziu capitala întregii țări, dela 
Severin la Brăila, dela munte la Dunăre. Când regele ungur 
Carol Robert a ars Argeșul la 1330, deşi a fost apoi cumplit bătut 
de ostile româneşti, vechea capitală nu s'a mai putut ridica, si 

Basarab, învingătorul mândrului rege, a mutat scaunul domniei 
la Câmpu-Lung, lângă pasul Branului, pe drumul negustorilor 
sași din Braşov. 

La Câmpu-Lung a murit Basarab si fiul său Alexandru, al 
cărui mormânt, acoperit cu o frumoasă piatră săpată cu litere sla- 
vone, se află acolo în biserica zisă a lui Negru-Vodă. Abia al 
treilea domn al Țării Românești, Vladislav, se mută din nou la 
Argeș, în vechea capitală reclădită. Tot la Argesau stat și urmașii 
lui, până la Mircea cel Bătrân. Cele mai multe din actele marelui 
Mircea sunt date din Argeș, reședința lui, 

Argeșul era însă excentric, un drum cotit și greu ducea de 
acolo prin Tara Lovistei spre Olt şi apoi spre Sibiu. Dar acest 
drum nu era o cale de comerț principală pentru ţară; comerţul 
cu Brașovul și la Dunăre erau mai importante ca acel cu Sibiul. 
De aceea, Argeșul a fost părăsit de Domnie și zidurile vechi ale bi- 
sericilor si ale curților bolovánite au rămas pustii şi pline de 
amintiri, 

Noua capitală a fost aşezată la Târgovişte, lângă Ialomiţa, 
târg mare și bogat, cu multi negustori, pe drumul de negot ce: 
ducea pe calea acestui râu, dela pasul Branului, la bălțile Du- 
nării bogate în peste. Istoriografia noastră nu cunoștea până 
acum împrejurările acestei schimbări de capitală. Cel dintâi act 
dat de un domn muntean în scaunul dela Târgoviște este din 22 
Iunie 1418, dela Mihai-Vodă, fiul şi urmașul lui Mircea-cel- 
Bătrân. Cum marele domn murise abia de câteva luni la această 
dată şi nu știm unde a stat în ultimii ani ai domniei, suntem în 
drept să bănuim că Mircea a fost acela care a mutat capitala dela 
Argeş la Târgovişte, un act de chibzuială politică, ce se potriveşte 
cu înţelepciunea lui cunoscută, Târgoviște înseamnă « Joc de târg », 
precum seliste înseamnă «loc de sat», Acest nume îl mai poartă 
si alte două orașe ale Slavilor de Sud, Târgoviște în Bulgaria, 
lângă Sumla, si Târgovişte în Jugoslavia, vechiul nume al Novi- 
Pazarului, capitala sangiacatului cu același nume (pazar, bazar 
este traducerea turcească a cuvântului tárg). 

Mutarea capitalei la Bucureşti. La Târgovişte a rămas capi- 
tala o jumătate de veac și apoi s'a mutat la București, Nici mutarea 
capitalei la București, chiar din punct de vedere cronologic, nu 
este un fapt lămurit în istoriografia noastră, De obicei, istoricii 

socotesc că domnul care a mutat capitala ţării pe malurile fericite 
ale Dâmboviţei a fost Radu-cel-Frumos, supus al Turcilor si 
luptător împotriva domnului Moldovei, Ștefan-cel-Mare. Cerce- 
tând vechile hrisoave slavone ale domnilor munteni din aceste 
vremi, am aflat însă că pe nedrept i se atribue frumosului Radu 
titlul de părinte al capitalei noastre, ci adevăratul părinte nu este 
altul decât cruntul făcător de dreptate Vlad Țepeș. Cel dintâi 
act domnesc cunoscut în istorie, datat din scaunul țării, București, 
este dela Vlad Tepes, din 20 Septemvrie 1459, după care urmează 
altul din ro Februarie 1461, dat din același oraş (ambele inedite). 
«Si am scris eu, Costandin, după spusa domnului», scrie strá- 
mogul cel mai depărtat al funcţionarilor capitalei noastre 1). 

Atunci se clădește şi cetatea Bucureștilor sau a Dâmboviţei, 
«cetatea nouă », « noua cetate de scaun », scrie Basarab vodă cel 
Tânăr, la 1480. 

Cetatea care cuprindea curtea domnească şi unele din dea- 
lurile de pe Dâmboviţa s'a dărâmat la sfârșitul veacului al XVI-lea. 
Un cronicar sas (Ostermayer) aminteşte că, la 1545, Mircea Cio- 
banul, temându-se să fie atacat pe neașteptate de boieri, ce se 
răsculaseră împotriva lui, «a poruncit să fie înconjurați Bucureștii 
cu pari mari de stejar ». Era poate o incintă lărgită a vechii cetăți 
care înconjura curtea și care trebue să fi fost de piatră sau de 
cărămidă. 

In aceste vremuri turburi, reședința domnească a oscilat 
între București şi Târgovişte, după vremi si împrejurări econo- 
mice sau politice, unii domni întorcându-se din nou pentru scurt 
timp în vechea reședință. Mihai Viteazul a stat la începutul dom- 
niei sale la București, ela clădit pe Dâmbovița podul care 
în secolul al XVII-lea îi poartă numele, dar după ce acest oraș 
a fost ars de Turcii lui Sinan Pașa, s'a retras cu curtea și oștenii 
lui din nou între vechile ziduri domneşti dela Târgoviște, unde 
era mai aproape de Ardeal și mai departe de Turci, Abia în veacul 





1) Două acte în limba latină ale lui Vlad Tepes (13 Iunie 1458 şi 4 
Iunie 1460) sunt date « lângă râul apei Dâmboviţa», de sigur, tot din Bu- 
cureşti. (I. Bogdan, Relaţiile Țării Româneşti cu Braşovul, p. 320—321). 
Cele două acte menţionate mai sus sunt scrise în slavonegte şi vor apărea 
în colecția noastră de documente, sub tipar: Documentele Țării Romá- 
nești, T 

al XVII-lea, Bucureştii devin capitala statornică a ţării. La r626, 
Alexandru Vodă Coconul, vorbind întrun hrisov despre întoar- 
cerea sa dela Târgovişte la București, spune: «Când am venit 
domnia mea dela Târgovişte, aici în scaunul domniei mele la 
Bucureștii, unde au stat si alți domni ráposati, străbunul domniei 
mele, Alexandru voevod şi răposatul bunic al domniei mele, 
Mihnea voevod şi răposatul părinte al domniei mele, lo Radu] 
voevod... » Bucureștii erau acum scaunul consfințit de tradiţie, 
Târgoviştea era socotită mai mult ca un fel de loc de exil. 

Cauzele ridicării Bucureștilor. Nu vom urmări aici istoria ` de 
glorie, poezie si durere a urbei noastre, ci ne vom întoarce la în- 
trebarea pe care am pus-o la început: De ce au fost aleși tocmai 
Bucureştii drept capitală, sau, mai bine zis, de ce s'au adunat în 
acest loc, pe malurile Dâmboviţei, lume multă, negustori, oșteni, 
țărani, încât acest centru a atras atenția domniei ca reședință? 

Unii istorici, amintindu-și de vechea poveste a descălecării 
de peste munți, au spus că poporul cel des s'a coborit pe încetul 
dela munte spre Dunăre și acest mers al populaţiei e însemnat 
cu mutarea treptată a capitalelor spre Sud: Argeș, Târgoviște, 
București. Geograful german Traugot Tamm a emis această 
părere, văzând în ea o dovadă a continuității Românilor în Dacia, 
refugiați în timpul năvălirilor barbare în părțile muntoase. Dar 
azi nu mai admitem această coborire a poporului întreg dela 
munţi; noi Românii n'am fugit din calea barbarilor, n'am lăsat 
dușmanilor pământul, am fost aici şi am rămas. Acesta este punctul 
de vedere solid al istoriografiei noastre de azi. 

S'au căutat si alte explicaţii ale mutării capitalei. Alţi istorici 
au spus că suzeranitatea turcească a impus domnilor noștri să-și 
aleagă o reședință mai aproape de tara padișahului și în locul 
Argeșului si a "Târgoviștei, aşezate mai aproape de "Tara Ungu- 
rească, au fost siliți să se aşeze la București, lângă Dunăre, sub 
ochii Turcilor. 

-In această părere este o parte de dreptate, dar în realitate nu 
poate fi vorba de o cauză politică; Turcii nu s'au amestecat în 
trebile interne ale domniei. 

Dacă am admite pe Radu cel Frumos, domn adus de Turci 
şi supus al lor, ca autor al acestui act, am fi înclinați să primim 
această părere drept bună. Dar am văzut mai sus că nu este așa; 

tocmai Vlad "Ţepeş, cel mai înverșunat dușman al Turcului, a 
mutat capitala ţării către sfârşitul domniei lui, adică atunci când 
încetase relațiile cu păgânii. 

Locul unde sunt aşezaţi Bucureştii este o veche aşezare ome- 
neascá; s'a dovedit că în aceste părţi, pe malurile lacurilor din 
jurul orașului nostru, au fost numeroase localități preistorice. 
Erau locuri prielnice pentru viața omenească si ferite de năvălirile 
prădalnice ale dușmanilor. 

In vechime, pe toată întinderea sesului muntean, până la mar- 
ginile stepei Bărăganului, se afla o mare pădure, întreruptă pe 
alocuri de luminisuri și de luncile râurilor. Dela aceastá pădure, 
din care au rămas azi numai întinderi relativ mici, în special în- 
spre Nord si Nord-Est de Bucureşti (pădurea Snagovului, de 
pildă), au rămas numirile Teleormanului (pădure rebună), a 
Vlăsiei, care nu este altceva decât codrul Valahiei, adică al Ro- 
mâniei prin excelență. Codrul se întindea aproape neîntrerupt 
dela Olt până la Dâmboviţa (slav: râul stejarilor) şi Argeșul in- 
ferior. Rolul acestor codri uriași, azi culcati în mare parte la pá- 
mánt, a fost foarte însemnat în trecutul nostru. Codrul, care a 
dăinuit întreg până târziu în veacurile al XVI-lea şi al XVII-lea 
şi nu numai munţii, a fost un loc de apărare împotriva barbarilor 
din Evul-Mediu. Era, cu luminigurile sale și cu luncile râurilor, 
un rezervor de populație românească. 

Și în istoria altor țări, a Rusiei de pildă, codrii cu luminișuri 
` au jucat un rol de apărare și conservare a naţiunii în vremea ma- 
rilor năvălitori. Moscova este așezată într'o astfel de regiune, și 
decăderea Rusiei de Sud, «a stepelor >, cu capitala la Kiev, înlo- 
cuirea ei cu Rusia codrilor dela Moscova, după năvălirea Tăta- 
rilor, este un fenomen bine studiat în istoria Rusiei, datorit mu- 
tării populaţiei spre aceste regiuni mai ferite. 

Pe linia ce despártea odinioară regiunea codrilor mari din 
şesul dunărean de stepa deschisă popoarelor nomade (Bărăganul) 
se află oraşul Bucureşti. Această așezare, chiar pe marginea pă- 
durii, este deosebit de favorabilă pentru schimbul care se făcea 
între produsele regiunii pădurilor si aceea a câmpiilor. 

La mijlocul acestei linii, ce coboară dela munţi spre Dunăre, 
este o regiune de bălți bogate, Snagovul, Căldărușanii şi altele, 
In aceste părți se ridicaseră din primele vremuri ale principatului 

muntean o serie de mănăstiri: Snagovul, pe o insulă a lacului, 
mănăstire pomenită încă din vremea lui Mircea cel Bătrân, 
Bolintinul pe Argeș, numit în vechile hrisoave «mănăstirea Bo- 
lintinul din Pădurea cea Mare », întemeiată de un logofăt al ace- 
luiasi domn, Strugalea, mai la Sud, aproape de Giurgiu, pome- 
nită tot sub Mircea, azi dispărută. Aceste mănăstiri, pe lângă 
rolul lor religios, aveau și un rol comercial important; moşii în- 
tinse erau stăpânite de călugări, dăruite de domnii si boierii 
evlavioși. 

In jurul lor si în legătură cu ele, trăia o lume de negustori, 
cărăuși, vătăşei de moşii. Produsele moșiilor mănăstirești erau 
vândute pe bani buni si aceste moșii se întindeau adesea în ju- 
dete depărtate de mănăstirea proprietară. 

Astfel mănăstirile din Oltenia, Cozia în special, aveau în 
stăpânire bălțile bogate cu peste dela Dunăre, la vărsarea lalo- 
miţei. Sirurile nesfársite de căruțe încărcate cu peşte sărat stră- 
băteau tara dela un capăt la celălalt si treceau şi peste graniță, în 
special în Ardeal. Era firesc deci ca în acest centru important co- 
mercial, între mănăstirile bogate, să se ridice pe Dâmboviţa un 
loc de popas și de târg, Bucureștii. 

Organizarea vechilor târguri. Trebue să lămurim acum, pe 
scurt, ce erau târgurile vechi. Un târg sau un oras se deosebea 
de un sat prin aceea că era o așezare de negustori şi meseriași 
în jurul unui bâlci sau iarmaroc. Dreptul de a ţine târg de vite 
sau de alte produse era un privilegiu, pe care-l putea da numai 
domnul și, de obicei, nu-l dedea decât așezărilor care erau proprie- 
tatea domniei. Cu alte cuvinte, oraș se putea numi o aşezare ome- 
nească cu privilegiu domnesc de târg si care era de cele mai multe 
ori proprietate domnească, cu toate casele şi moșia târgului dim- 
prejur. Si Bucureștii au fost proprietatea domniei, locuitorii pu- 
teau avea case și parte la moșia târgului, în schimbul unei dări 
speciale, pe care o plăteau domnului. In jurul Bucureştilor era 
o moşie domnească, folosită de târgoveţi, cuprinzând în veacul 
al XVIII-lea 12 sate. De această moșie domnul putea dispune 
şi putea face danii dintr'însa. Astfel Șerban Cantacuzino dárueste 
la 1683 fratelui său Mihai, 4 ca să-i fie lui dar şi milă dela domnia 
mea, stânjeni 250 de moşie, care au fost domnească si se începe 
lungul ei din capul orașului Bucureștilor despre Târgul de Afară 

si merge prin tufele orașului, până ce dă capul moșiei în matca 
Colentinei, carea să și hotărăște din sus cu moșia mănăstirii Căl- 
dăruşanilor si din jos cu moşia mănăstirii lui Márcutá... Este 
plină dă tufe si dă mărăcini si nu este nici de o hrană, nici aduce 
un venit domniei.» (Condica Fundenii Doamnei, la Creditul 
Rural). 

Capitala, ca si alte târguri ale țării, era deci moșia domniei. 
Avea o organizare municipală autonomă după chipul comunelor 
din Apus, cu un consiliu ales de tárgoveti, în frunte cu un judeţ 
şi cu 12 pârgari (biirger), dar şi cu pârcălabul, reprezentantul 
domniei. 

Târgul avea şi drept de a lua vamă, care era a domnului, o 
vamă mică pentru trecerea cárutelor cu marfă și o vamă mare 
pentru desfacerea produselor în târg. De altfel, conform privi- 
legiilor domnești din veacul al XV-lea, cárutelor încărcate ale 
mănăstirilor nu li se putea lua vamă, « nici de pârcălabii de orașe, 
unde sunt târguri, nici de vornici». Aceste vămi la târguri s'au 
numit mai târziu accize, spre a le deosebi de vămile dela granițe, 
şi erau mult mai importante decât cele dela marginea țării, la 
pasurile munţilor sau la vadurile Dunării. Ele erau o adevărată 
bogăţie pentru visteria domnească. 

Asa dar, pentru ca un oraș să fie înfloritor, trebuia să fie la 
mijlocul unui drum comercial, punct de trecere şi în același timp 
de desfacere a mărfurilor în iarmaroc. Un astfel de centru, dacă 
era proprietatea domniei, avea privilegiul de bâlci și de orga- 
nizare autonomă. Situaţia înfloritoare era condiționată de ase- 
zarea la mijloc între centre de producţie diferită sau de drumuri 
de comerț, ca să poată veni negustorii din ţinuturi deosebite, să 
cumpere și să vândă. 

Bucureştii şi comerțul sud-dundrean. Multă vreme 'Târgoviștea 
a împlinit aceste condițiuni. Era la mijloc pe drumul Ialomiţei, 
artera cea mai însemnată a comerțului muntean în veacurile al 
XIV-lea si al XV-lea, care unea Braşovul, centru important al 
comerțului săsesc cu Orientul, prin pasul Branului, cel mai um- 
blat pas al Carpaţilor noștri pe atunci, cu Dunărea, la Târgul 
de Floci, care era târgul lânii mocanilor, la gura Ialomiţii, azi 
dispărut, şi mai la Nord, cu Brăila, unde veneau corăbiile de pe 
mare, 


12 P. P. PANAITESCU 


Pe ce drum de comerț era aşezat târgul Bucureştilor? Era 
mai întâi un drum bătătorit, care purta în documente numele de 
« Drumul Slatinei», pentru popasul dela Olt, drum ce trecea 
de-a-curmezisul țării, din Oltenia spre balta Dunării. Era mai 
mult, cum am spus, un drum al carelor cu peşte şi în genere al 
mărfurilor mănăstirilor. Un târg domnesc, aşezat pe acest drum, 
trebue să fi atras negustori mulți şi să fi făcut afaceri mănoase. 

Dar aceasta nu era de ajuns ca să se ridice Bucureştii dea- 
supra Tárgovistei, oraşul bogat pe drumul mare al negotului 

extern, pe lângă care Bucureștii apăreau până în secolul al XVI-lea 

` ca un centru secundar, pe o linie laterală. Târgoviștenii aveau 
încă din vremea lui Dan II (1423—1431) privilegii domneşti 
speciale pentru negotul lor, cu obligația negustorilor străini de 
a se opri în târgul lor. 

Ei întrețineau legături strânse cu Saşii din Braşov, aveau 
case de negustori raguzañi dela Adriatica si alți occidentali, gru- 
pati în jurul vechii biserici catolice. 

Ceea ce a produs căderea Târgoviștei și înlocuirea ei cu Bu- 
Curestii a fost însă decăderea comerțului săsesc în principate si 
suzeranitatea turcească. Oraşele săsești din Ardeal au fost bogate, 
cât timp puteau face schimb între produsele Apusului, în special 
cele ale orașelor hanseatice din Germania, şi cele din Orient, 
aduse de Venetieni și Genovezi pe mare. Când acest comerț a 
încetat, când au decăzut, în veacul al XV-lea, şi orașele hansea- 
tice, cât şi vestitele republici din Italia, când marile descoperiri 
geografice, călătoriile în jurul Africei şi în America au atras spre 
alte meleaguri pe negustori si capitalisti, si aceste colonii înaintate 
ale Germanilor din Ardeal au decăzut. 

De altă parte, suzeranitatea turcească lega strâns, nu numai 
politiceşte, ci şi economiceşte Tara Românească de Imperiul 
Otoman. Principalele produse de atunci ale țării, vitele, peştele 
grânele și lemnele, încep să fie cumpărate în mare parte de Turci 
pentru aprovizionarea oastei, capitalei și provinciilor întinsului 
lor imperiu. Prin aceste cumpărături, care fac din țările noastre 
grânarul imperiului padișahului, se aduce desigur bănet în ţară, 
nu asa de mult ca prin marele comerţ italian și săsesc din Evul- 
Mediu, căci Turcii plătesc prost, dar totuşi acest negot devine 
principalul izvor de bogăţie adusă din afară, un stâlp al vieții 

economice a țării, într'o perioadă când această viață era, ce e 
drept, în decădere. Negustorii care se ocupau cu acest negot erau, 
în veacul al XVI-lea, în special Greci, care luaseră în mână în- 
treaga viaţă comercială a Imperiului Otoman. Astfel se explică, 
nu prin fuga lor la căderea Constantinopolului, influența gre- 
cească si mulțimea de Greci care vin de atunci şi se aşează în 
tara noastră. Comerţul cu imperiul turcesc e asa de important 
la sfârşitul veacului al XVI-lea, avea o însemnătate așa de vitală 
pentru ţară, încât însuşi Mihai Viteazul e silit, în cursul vestitelor 
sale lupte cu Turcii, să încheie un moment dat pace cu sultanul, 
mai mult un armistițiu, motivând această măsură față de împă- 
ratul nemtesc, aliatul său, prin aceea că tara a sărăcit, nemai- 
putând face comerț peste Dunăre si are nevoie de un timp de 
răgaz, cu reluarea negotului, spre a se reface. Incepând din a 
doua jumătate a secolului al XVI-lea, comerțul nostru este in 
special sud-dunărean, tara noastră face parte dintr'un organism 
economic balcanic, prin direcția drumurilor, neamurile negusto- 
rilor și felul mărfurilor, iar legăturile cu Occidentul si centrul 
Europei slăbesc. 

Turcii aveau dincoace de Dunăre, în tara noastră, câteva 
cetăți întărite, care erau locuri de pază și de trecere ale oștirii, 
dar si ale negustorilor. Aceste cetăți turcești purtau numele de 
rajale. (ea mai importantă dintre raiale, din punct de vedere 
militar și economic, era Giurgiu, pe unde trecea drumul cel mai 
scurt spre Constantinopol.. Acolo era locul de scurgere a celei 
mai mari părți a produselor cumpărate de "urci în ţară, si pe la 
1450 această cetate căzuse definitiv în stăpânirea otomană. Drumul 
Giurgiului devine principalul drum al comerțului nostru, în 
locul drumurilor spre Ardeal, treptat rămase pe planul al doilea. 

Bucureştii erau popasul principal, târgul cel mai mare pe 
acest drum al Giurgiului. Intemeiat mai de mult, în legătură 
cu drumul peştelui și cu mănăstirile dela marginea pădurii, el 
capătă, după luarea Giurgiului de către urci și după concen- 
trarea comerțului în această direcție, o importanță de prim ordin. 
Câtă vreme drumul Ialomiței și comerțul cu Ardealul a fost mai 
însemnat, "Lârgoviştea a rămas capitală si multă vreme impor- 
tanta celor două orașe a stat în cumpănă, ceea ce se vede prin 
schimbările de reședință. Când negotul nostru se îndreaptă 

hotărât spre Dunăre si cel săsesc decade, crește importanţa Bucu- 
restilor, care atrage pe toţi negustorii și pe cei doritori de a se 
îmbogăți, întrece ca populaţie Targovistea și domnul își așează 
aici scaunul, 

Este, așa dar, adevărat că suzeranitatea turcească a făcut să 
se mute scaunul ţării, dar pricina schimbării a fost economică 
şi nu politică. 

Importanţa strategică. Nu trebue să pierdem însă din vedere 
nici importanţa politică sau, mai bine zis, strategică a așezării 
Bucureştilor. In șesul muntean mijlociu, mlăștinos și străbătut 
de râurile Dâmboviţa, Argeş și Neajlov, este un punct mai înalt 
de pază la marginea pădurii. Bucureștii sunt cláditi pe o serie de 
dealuri înalte. Azi aceste dealuri s'au tocit foarte mult de pe urma 
lucrărilor edilitare, dar odinioară se ridicau mândre, cu cetátui 
în vârful lor, mitropolia, mănăstirile Mihai-Vodá, Radu-Vodá, 
înconjurate cu ziduri. Nu ştim pe care din aceste dealuri era ve- 
chea Cetate a Dâmboviţei din veacul al XV-lea, poate pe locul 
unde s'a ridicat mai târziu Mitropolia. In orice caz, Bucureștii 
erau pe un loc mai înalt şi mai ferit în şes, la marginea pădurilor, 
loc unde se puteau aduna locuitori multi, punct de pază pentru 
oșteni si de observaţie spre Dunăre. Acolo, sub apărarea oștenilor, 
cinstitii negustori puteau să se aşeze în jurul bisericilor închinate 
sfinților de către breslele lor, şi aceasta a contribuit la ridicarea 
oraşului şi la alegerea lui drept sediu al domniei. 

O evoluţie naturală a împrejurărilor economice şi situația 
strategică în câmpie au impus alegerea capitalei Țării Românești. 
Această constatare are o importanță deosebită pentru înțelegerea 
trecutului nostru în adevărata lui lumină. 

Trebue să vedem în istoria noastră mai veche, nu atât elementul 
personal al reformatorilor, cât evoluţia lentă, datorită cauzelor 
naturale, ce trebuesc cercetate cu atenţie. De altă parte, am 
văzut că existența unei capitale la noi, a unui centru politic, ce 
urmează centrul de greutate al vieţii economice a ţării, înseamnă 
o viață politică organizată pe o treaptă înaintată, şi acest fapt îşi 
are si el importanța lui. 

